รัฐสภา จัดงานวันเด็กประจำปี 2565 ผ่านระบบซูม ภายใต้แนวคิด KIDS สนุก สุข ณ รัฐสภา
รัฐสภา จัดกิจกรรมวันเด็กแห่งชาติ ประจำปี 2565 ผ่านสื่ออิเล็กทรอนิกส์ ระบบซูมภายใต้แนวคิด KIDS สนุก สุข ณ รัฐสภา โดยเริ่มกิจกรรมตั้งแต่เวลา 09.00 น.- 12.00 น. มีกิจกรรมในรูปแบบออนไลน์ต่างๆ อาทิ การเยี่ยมชมรัฐสภา การรับฟังคลิปจากสมาชิกสภาผู้แทนราษฎร (ส.ส.) และการเล่นเกม ตอบคำถามลุ้นรับของที่ระลึกต่างๆ มากมาย สำหรับวันเด็กแห่งชาติ ประจำปี 2565 นายชวน หลีกภัย ประธานรัฐสภา ได้มอบคำขวัญวันเด็กแห่งชาติ ประจำปี 2565 ว่า "รู้หน้าที่ มีวินัย ยึดมั่นประชาธิปไตยสุจริต" เพื่อเป็นข้อคิดและคติเตือนใจให้กับเด็กและเยาวชนไทยทุกคนขณะที่ วุฒิสภา โดย สำนักงานเลขาธิการวุฒิสภา ก็ได้จัดกิจกรรมวันเด็กในเวลาเดียวกัน ผ่านเฟซบุ๊กเพจวุฒิสภา โดยจัดขึ้นภายใต้แนวคิด วุฒิสภา Travel On Tour ทั่วรัฐสภา มีการให้ความรู้เกี่ยวกับอาคารรัฐสภา หน้าที่และอำนาจของวุฒิสภา การแนะนำห้องประชุมใหญ่สมาชิกวุฒิสภา ซึ่งศาสตราจารย์พิเศษ พรเพชร วิชิตชลชัย ประธานวุฒิสภา ได้มอบคำขวัญเนื่องในวันเด็กแห่งชาติ ประจำปี 2565 ว่า "มีวินัย ใฝ่เรียนรู้ เชิดชูคุณธรรม"การจัดกิจกรรมวันเด็กในปีนี้ เพื่อสร้างความรู้ความเข้าใจเกี่ยวกับวิวัฒนาการการปกครองของไทยจากอดีตจนถึงปัจจุบันและสร้างความยึดมั่นในสถาบันชาติ ศาสนา และพระมหากษัตริย์ และเลื่อมใสการปกครองในระบอบประชาธิปไตยอันมีพระมหากษัตริย์ทรงเป็นประมุข